﻿လံာ်မံကၤ. Micah 1

1 ယွၤအကလုၢ် လၢအဘၣ် ပှၤမိရၤၡးဖိ စီၤမံကၤ လၢအထံၣ်ဝဲ လၢၡၤမရံ, ဒီးယရူၤၡလ့ၣ် အဂ့ၢ် လၢယူဒၤ အစီၤပၤ ယိၤသၣ်, စီၤအၤဃာ်, ဒီးစီၤဃံးစကံယၤ အမုၢ်နံၤတဖၣ်န့ၣ်လီၤ. 2 ကနၣ်တက့ၢ်, ပှၤဂီၢ်မုၢ် ခဲလၢာ်သ့ၣ်ဧၢ, ဒိကနၣ် တက့ၢ်, ဟီၣ်ခိၣ် ဒီးတၢ်မၤပှဲၤအီၤသ့ၣ်ဧၢ, ဒီးပျဲ ကစၢ်ယွၤ အုၣ်အသး လၢသုမဲာ်ညါ, ယွၤလၢအနူၢ်စီဆှံပူၤ တက့ၢ်. 3 အဂ့ၢ်ဒ်အံၤ, ကွၢ်ကွၢ်, ယွၤ ဟဲထီၣ် လၢအလီၢ်ပူၤ, ဒီး ကဟဲလီၤဒီး ယီၢ်လီၤ ဟီၣ်ခိၣ် အလီၢ်ထီၣ်ထီတဖၣ်န့ၣ်လီၤ. 4 ဒီးကစၢၢ်ကလိ ကပှံၢ်ကွံာ်ဝဲ လၢအဖီလာ်, ဒီးကစၢၢ်ကဆူး ကသ့ၣ်ဖး ဒ်ဃိး လၢမ့ၣ်အူ အမဲာ်ညါ အသိး, ဒ်ထံ လၢအလူလီၤအသး လၢတၢ်ဘံလိၤ အသိးန့ၣ်လီၤ. 5 တၢ်အံၤတဖၣ် ခဲလၢာ် အိၣ်ဝဲ လၢယၤကိာ် အတၢ်ကမၣ် အဃိ, ဒီးလၢအံၣ်စရ့လး အပှၤဟံၣ်ဖိ အတၢ်ဒဲးဘး အဃိ လီၤ. ယၤကိာ် အတၢ်ကမၣ်န့ၣ်မ့ၢ် မနုၤတမံၤလဲၣ်. မ့ၢ် ၡၤမရံန့ၣ် တမ့ၢ်ဘၣ်ဧါ. ဒီးယူဒၤ အလီၢ်ထီၣ်ထီတဖၣ်န့ၣ်မ့ၢ် မနုၤတမံၤလဲၣ်. မ့ၢ်ယရူၤၡလ့ၣ် တမ့ၢ်ဘၣ်ဧါ. 6 ဒီးယကပာ် ၡၤမရံ လၢတၢ်ပူ လၢဟီၣ်ခိၣ် အကဝီၤပူၤ, စပံးအလီၢ် အတၢ်သူၣ်အသး, ဒီးယကတ့ၢ်လီၤကွံာ် အလၢၢ်တဖၣ်ဆူ ကစၢၢ်ကဆူးပူၤ, ဒီးယကလီၣ်ဖျါထီၣ် အခီၣ်ထံးတဖၣ်လီၤ. 7 ဒီးအတၢ်ဂီၤတၢ်ဖီၣ်ခဲလၢာ် ကဘၣ် တၢ်တီၢ်လီၤကလဲ အီၤ, ဒီးမ့ၣ်အူ ကအီၣ်ကွံာ် အဘူးအလဲ ခဲလၢာ်, ဒီးယကမၤသယုၢ် အတၢ်ဂီၤတၢ်ဖီၣ် ခဲလၢာ်လီၤ. အဂ့ၢ်ဒ်အံၤ, ပာ်ဖှိၣ်ဝဲ လၢပှၤဃဲသဲမုၣ် အဘူးအလဲ, ဒီးကကဲထီၣ်က့ၤ ပှၤဃဲသဲမုၣ် အဘူးအလဲလီၤ. 8 မၤသးဒ်န့ၣ်ဒီး ယကဟီၣ် ဒီးဟီၣ်ပသူထီၣ်လီၤ. ယလဲၤ တၢ်ဘ့ၣ်ဆ့, ဒီးအိၣ်ဘ့ၣ်ဆ့လီၤ. ယကကိးထီၣ် ဒ်ထွံၣ်ဟီၣ်ခိၣ် အိၣ်ယူၤ အသိးန့ၣ်, ဒီးဟီၣ်ပသူထီၣ် ဒ်ထိၣ်ကီၤလၤအူး အသိးန့ၣ်လီၤ. 9 အဂ့ၢ်ဒ်အံၤ, အပူၤလီၢ်ဘျါ တသ့ဘၣ်. မ့ၢ်မး အဒုၣ်အဒါ ဟဲဝဲဆူ ယူဒၤ, ပၢၢ် လၢယပှၤဂီၢ်မုၢ် အပဲတရီ, ပၢၢ် လၢယရူၤၡလ့ၣ်လီၤ. 10 စံးဘၣ်တဲဘၣ် တၢ် လၢကၤသး အပူၤ တဂ့ၤ, ဟီၣ် လၢဧးကိၤ အပူၤ တဂ့ၤ, ကလိာ်နသး လၢဟီၣ်ခိၣ် အကမူၣ်ကျါ ဖဲဘ့ၤသဧၤဖြၤ တက့ၢ်. 11 ပှၤလၢအအိၣ်အဆိး လၢၡၤဖံၣ်ဧၢ, လဲၤပူၤကွံာ် တၢ် လၢနအိၣ်ဘ့ၣ်ဆ့ ဒီးနမဲာ်ဆှး တက့ၢ်. ပှၤအိၣ်ဝဲဆိးဝဲ လၢစၤနၣ် အပူၤန့ၣ် တလဲၤထီၣ်ဘၣ်. ဘ့ၤစသ့လး အဟီၣ်တၢ်န့ၣ် တဂၢၢ်တကျၢၤဘၣ် လၢသုဃိဘၣ်. 12 မ့ၢ်မး ပှၤအိၣ်ဝဲဆိးဝဲ လၢမၤရိးအပူၤန့ၣ် သးလီ အတၢ်ဂ့ၤတဖၣ်လီၤ. အဂ့ၢ်ဒ်အံၤ, တၢ်အၢ ဟဲလီၤ လၢယွၤအအိၣ်ဆူ ယရူၤၡလ့ၣ် အပဲတရီန့ၣ်လီၤ. 13 ပှၤအိၣ်ဝဲဆိးဝဲ လၢလၤကံၣ် အပူၤဧၢ, စၢဃာ် လ့ၣ်ကဟၣ် ဒီးကသ့ၣ် ဃ့ၢ်သဖှိ တက့ၢ်. မ့ၢ်တၢ်ဒဲးဘး အခီၣ်ထံး လၢစံယိၣ် အဖိမုၣ် အဂီၢ်လီၤ. မ့ၢ်မး အံၣ်စရ့လး အတၢ်မၤကမၣ်တဖၣ် အိၣ်ဝဲ လၢနပူၤလီၤ. 14 မၤသးဒ်န့ၣ်ဒီး နဘၣ်ဟ့ၣ် တၢ်လီၤဖး အတၢ်ဟ့ၣ် လၢမိၤရၡးကၤသးလီၤ. အၤကစံာ် အဟံၣ်တဖၣ် ကမၤ အံၣ်စရ့လး အစီၤပၤတဖၣ် လၢတၢ်လီတၢ်ဝ့ၤလီၤ. 15 ပှၤအိၣ်ဝဲဆိးဝဲ လၢမရ့ၡၤ အပူၤဧၢ, ယကဒုးဟဲ ပှၤန့ၢ်သါတၢ်တဂၤ ဆူနအိၣ်, အံၣ်စရ့လး အလၤကပီၤ ကဟဲဝဲဆူ ဧဒူးလၣ်လီၤ. 16 မၤလ့ၤနခိၣ်, ဒီးလူၤအီၤ လၢနဖိသးဘိ အမဲာ်, မၤလဲၢ်ထီၣ် နခိၣ်လ့ၤ အလီၢ်, ဒ်လံာ်ကြီကြာ် အသိးန့ၣ် တက့ၢ်. အဂ့ၢ်ဒ်အံၤ, အဝဲသ့ၣ်န့ၣ် လဲၤကဲကုၢ်ဝဲ လၢနအိၣ်လီၤ.

1 ပှၤလၢအကူၣ်တၢ်အၢ, ဒီးကူၣ်မၤ တၢ်အၢ လၢအလီၢ်မံ ပူၤန့ၣ် ဘၣ်အဖှီၣ်လီၤ. တုၤ မုၢ်ဆ့ၣ်ဝါထီၣ်ဒီး, မၤဝဲလီၤ. အဂ့ၢ်ဒ်အံၤ, အစိအကမီၤ အိၣ်ဝဲ လၢအစုပူၤလီၤ. 2 ဒီးသးကွံ ဟီၣ်ခိၣ် အကဝီၤတဖၣ်, ဒီးမၤန့ၢ်ဆူၣ်အီၤ, ဒီးဟံၣ်တဖၣ်န့ၣ်, ဒီးဟံးထီၣ်ကွံာ်အီၤ, ဒီးမၤအၢ ပှၤကညီ ဒီးအပှၤဟံၣ်ဖိ, ပှၤကညီ ဒီးအတၢ်န့ၢ်သါဒၣ်လဲာ်လီၤ. 3 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကူၣ် တၢ်အၢထီဒါ ပှၤတဒူၣ်အံၤ လၢသုတသုးကွံာ် သုကိာ် လၢအအိၣ်ဘၣ်, ဒီးသုတလဲၤဘၣ် ဒီးသုသး ကဖိလိဘၣ်. အဂ့ၢ်ဒ်အံၤ, အဆၢအကတီၢ်အံၤ မ့ၢ်အအၢလီၤ. 4 တၢ် လၢမုၢ်တနံၤန့ၣ် ပှၤကမၤထါ လၢသုဂ့ၢ်, ဒီးမၤထါ ဟီၣ်တၢ်ယၢၤတၢ် နးမး, ဒီးစံး, တၢ်မၤဟးဂီၤပှၤလၢာ် လ့ၤတက့ၤလီၤ. အဝဲဒၣ် လဲလိာ် ယပှၤဂီၢ်မုၢ် အဂီၢ်လံ. သုးကွံာ်အီၤ လၢယအိၣ်ဒ်လဲၣ်. ဟ့ၣ်နီၤဖး ပဟီၣ်ခိၣ် အကဝီၤတဖၣ် လၢပှၤလၢအသးဟးဂီၤလံ. 5 မၤသးဒ်န့ၣ်ဒီး နတအိၣ်ဘၣ်ဒီး ပှၤလၢအဖးတၢ် သတးဒီး, ကစၢၢ်ထီၣ်ပျံၤ လၢယွၤအတၢ်အိၣ်ဖှိၣ် အပူၤ နီတဂၤဘၣ်. 6 ပှၤကတိၤတၢ် လၢဝံကျိာ် ဒီးစံး, ကတိၤတၢ် လၢဝံကျိာ် တဂ့ၤ. တကတိၤဘၣ် လၢဝံကျိာ် လၢပှၤတဖၣ်အံၤဘၣ်. တၢ်မဲာ်ဆှး တဟးထီၣ်ကွံာ်ဘၣ်. 7 ယၤကိာ် အပှၤဟံၣ်ဖိသ့ၣ်ဧၢ, တၢ်ကတိၤ ဒ်လဲၣ်. ယွၤအသးအံၣ်လီၤဧါ. တၢ်အံၤတဖၣ် မ့ၢ်အမၤဝဲဧါ. ယတၢ်ကတိၤမၤဂ့ၤ ပှၤလၢအလဲၤတၢ်တီတီန့ၣ် တမ့ၢ်ဘၣ်ဧါ. 8 မဟါထါ ယပှၤဂီၢ်မုၢ် ထီဒါယၤလီၤ. သုထုးထီၣ်ကွံာ် ယၣ် လၢဆ့ လၢပှၤလဲၤတြူာ်တၢ် ဒီးတပလီၢ်ဘၣ်အသး ဒီးတအဲၣ်ဒိးတၢ်ဒုးတၢ်တဖၣ် အလိၤလီၤ. 9 သုဟီထီၣ်ကွံာ် ယပှၤဂီၢ်မုၢ် အပိာ်မုၣ် လၢအဟံၣ်မုာ် အပူၤ, သုဟံးထီၣ်ကွံာ် ယလၤကပီၤ လၢအဖိအလံၤ လီၤထူလီၤယိာ်လီၤ. 10 ဂဲၤဆၢထၢၣ်, ဟးထီၣ် တက့ၢ်. အဂ့ၢ်ဒ်အံၤ, အဝဲ တမ့ၢ်ဘၣ် သုတၢ်အိၣ်ဘှံး အလီၢ်ဘၣ်. အဂ့ၢ်ဒ်အံၤ, ဘၣ်အၢ, ဒီးမၤဟးဂီၤတၢ်, ဒီးမၤဟးဂီၤတၢ် နးမးလီၤ. 11 ပှၤလၢအလဲၤတၢ် လၢကလံၤ ဒီးလီတၢ်န့ၣ်မ့ၢ် ကတိၤ တၢ်ကဘျံးကဘျၣ်, ဒီးစံး, ယကကတိၤတၢ် လၢဝံအကျိာ် လၢစပံးထံ ဒီးသံးဧိၤမ့ၤဧိၤ အဂ့ၢ်ဒီး, အဝဲဒၣ်န့ၣ် ကကဲထီၣ် ပှၤဂီၢ်မုၢ်အံၤ အဝံလီၤ. 12 ယၤကိာ်ဧၢ, ယကထၢဖှိၣ်နၤ ခဲလၢာ် သပှၢ်တၢၢ်လီၤ. ယကပာ်ဖှိၣ် အံၣ်စရ့လး လၢအအိၣ်လီၤတဲာ် သပှၢ်တၢၢ် လီၤ. ယကပာ်အီၤ တပူၤဃီ ဒ်ဘိးစရၤ အသိ အသိးန့ၣ်, ဒ်သိတဖု လၢအအီၣ်ဆၣ် အလီၢ်ပူၤ အသိးန့ၣ်လီၤ. ကတၢထီၣ်တၢလီၤ လၢပှၤကညီ အဃိလီၤ. 13 ပှၤဘၢၣ်ဖျိတၢ် လဲၤထီၣ် လၢအမဲာ်ညါလီၤ. အဝဲသ့ၣ် မၤဘၢၣ်ဖျိတၢ်, ဒီးလဲၤဆူ ပဲတရီ အပူၤလီၤ. ဟးထီၣ်ကွံာ် လၢအပူၤ, ဒီးအစီၤပၤ လဲၤ လၢအမဲာ်ညါ, ယွၤဒၣ်လဲာ် အိၣ်ဝဲ လၢအခိၣ်လီၤ.

1 ဒီးယစံး, ယၤကိာ် အခိၣ်သ့ၣ်ဧၢ, ဒီးအံၣ်စရ့လး အပှၤစံၣ်ညီၣ်ကွီၢ်သ့ၣ်ဧၢ, ကနၣ်လၢ် တက့ၢ်. တၢ်သ့ၣ်ညါ တၢ်စံၣ်ညီၣ်တီကြၢး အိၣ်ဒီး သုတမ့ၢ်ဘၣ်ဧါ. 2 မ့မ့ၢ်သုမ့ၢ် ပှၤသးဟ့တၢ်ဂ့ၤ, ဒီးအဲၣ်ဒိး တၢ်အၢလီၤ. ပှၤ လၢအထုးထီၣ်ကွံာ်အဖံး လၢအလိၤ, ဒီးအညၣ် လၢအဃံလိၤ, 3 ဒီးအီၣ် ယပှၤဂီၢ်မုၢ်အညၣ်, ဒီးကုၣ်ကွံာ် အဖံး လၢအလိၤ, ဒီးမၤကၢ် အဃံ, ဒီးကူးတဲာ်အီၤ တကူာ်တကူာ် ဒ်လၢသပၢၤပူၤ အဂီၢ်, ဒီးဒ်လၢတၢ်ညၣ် လၢသပၢၤချီတၢ် အပူၤ အသိးန့ၣ်လီၤ. 4 တုၤနုၤတစု ကကိးထီၣ်ဆူ ယွၤဘၣ်ဆၣ်ဒီး, တစံးဆၢဘၣ်ဝဲဘၣ်. တၢ် လၢအကတီၢ်န့ၣ် ကပာ်တဒၢ အမဲာ် ဒီးအီၤ လၢအမၤ တၢ်အၢ အဃိလီၤ. 5 ဝံတဖၣ် လၢအဒုးမၤကမၣ် ယပှၤဂီၢ်မုၢ်, လၢအအ့ၣ်တၢ် လၢအမဲ, ဒီးကိးထီၣ် တၢ်ဃူတၢ်ဖိး, မ့မ့ၢ် ပှၤလၢအတဒၢနုာ်တၢ် လၢအကိာ်ပူၤန့ၣ် ကတဲာ်ကတီၤ ဒုးသုး လၢအဂီၢ်န့ၣ် ယွၤ စံး လၢအဂ့ၢ်ဒ်အံၤ, 6 မၤသးဒ်န့ၣ်ဒီး သုကအိၣ်ဒီးမုၢ်နၤ, လၢထံၣ်တၢ်လၢညါခီ တအိၣ်ဘၣ်, သုကအိၣ်ဒီး တၢ်ခံး လၢဖးတၢ် တအိၣ်ဘၣ်, ဒီးမုၢ် ကလီၤနုာ် လၢဝံ အဖီခိၣ်, ဒီးမုၢ်ဆါ ကခံးလီၤ လၢအဖီခိၣ်လီၤ. 7 တုၤနုၤတဘျီ ပှၤထံၣ်တၢ်လၢညါခီ အမဲာ် ကဆှး, ဒီးပှၤဖးတၢ်တဖၣ်န့ၣ် အသး ကကတုၤလီၤ. ဒီးကကျၢၢ်ဘၢ အခၣ်ဆူၣ် ခဲလၢာ်လီၤ. အဂ့ၢ်ဒ်အံၤ, တၢ်စံးဆၢလၢယွၤ တအိၣ်ဘၣ်. 8 ဘၣ်ဆၣ်ဒီး ယပှဲၤဒီး တၢ်အစိအကမီၤ လၢယွၤအသး အဃိန့ၣ်, ဒီးတၢ်စံၣ်ညီၣ်, ဒီးတၢ်ဂံၢ်ဆူၣ်ဘါဆူၣ် ဒ်သိး ယကဒုးနဲၣ်ယၤကိာ် လၢအတၢ်ကမၣ်, ဒီးအံၣ်စရ့လး လၢအတၢ်ဒဲးဘးလီၤ. 9 ယၤကိာ် အဟံၣ်အခိၣ်သ့ၣ်ဧၢ, ဒီးအံၣ်စရ့လး အပှၤစံၣ်ညီၣ်ကွီၢ်သ့ၣ်ဧၢ, ပှၤလၢအသးဘၣ်အၢ တၢ်စံၣ်ညီၣ်တီ, ဒီးမၤဒၢကူဒၢက့ၣ် တၢ်တီတၢ်လိၤ, 10 ပှၤလၢအမၤထီၣ် စံယိၣ် လၢတၢ်သွံၣ်, ဒီးယရူၤၡလ့ၣ် လၢတၢ်မၤအၢလီၤ. 11 အခိၣ်တဖၣ်န့ၣ် စံၣ်ညီၣ်တၢ် လၢခိၣ်ဖး အဂီၢ်, ဒီးပှၤလုၢ်တၢ်အဒိၣ် သိၣ်လိတၢ် လၢအဘူးအလဲ အဂီၢ်, ဒီးအဝံတဖၣ် ဖးတၢ် လၢစ့ အဂီၢ်လီၤ. ဘၣ်ဆၣ်ဒီး သန့ၤအသး လၢယွၤ, ဒီးစံးဝဲ, ယွၤအိၣ်ဝဲ လၢပကျါ တမ့ၢ်ဘၣ်ဧါ. တၢ်အၢ တဘၣ်ဘၣ် ပှၤနီတမံၤဘၣ်. 12 မၤသးဒ်န့ၣ် ဒီးပှၤကထဲၣ် စံယိၣ် လၢသုဃိ ဒ်စံာ်တလီၢ် အသိး, ဒီးယရူၤၡလ့ၣ် ကကဲထီၣ် တၢ်ပူတဖၣ်, ဒီးဟံၣ် အကစၢၢ်န့ၣ် တၢ်စိခိၣ် လၢပှၢ်လၢ်ကျါလီၤ.


လံာ်မံကၤ. Micah 4

1 ဒီးလၢမုၢ်နံၤ အလီၢ်ခံတဖၣ်န့ၣ် တၢ်ကမၤအသး လၢယွၤအဟံၣ် အကစၢၢ်န့ၣ် ကအိၣ်ဂၢၢ်ဆိးကျၢၤ လၢကစၢၢ်ဒီခိၣ်, ဒီးကဘၣ် တၢ်ပာ်အီၤ ထီၣ်ထီန့ၢ် တၢ်စိခိၣ်တဖၣ်, ဒီးပှၤဂီၢ်မုၢ် ကယွၤလီၤဝဲဆူ အအိၣ်လီၤ. 2 ဒီးပှၤအါကလုာ် ကလဲၤ ဒီးစံးဝဲ, ဟဲ, လဲၤထီၣ်သကိး ဆူ ယွၤအကစၢၢ်, ဆူ စီၤယၤကိာ် အကစၢ်အဟံၣ်န့ၣ် တက့ၢ်. ဒီးကနဲၣ်လိ ပှၤလၢအကျဲတဖၣ်, ဒီးပကပိာ် အကျဲဧိၤကပူၤဧိၤလီၤ. အဂ့ၢ်ဒ်အံၤ, လၢစံယိၣ် အပူၤန့ၣ် တၢ်သိၣ်တၢ်သီ ကလဲၤထီၣ်, ဒီးယွၤအကလုၢ်ကထါ လၢယရူၤၡလ့ၣ် အပူၤလီၤ. 3 ဒီးကစံၣ်ညီၣ် ပှၤဂီၢ်မုၢ်တဖၣ် အကွီၢ်, ဒီးကသိၣ်ဃီၣ် ပှၤအါကလုာ် အိၣ်လၢအယံၤ, ဒီးအဝဲသ့ၣ် ကပိာ်က့ၤ အနး လၢထဲၣ်အကနၣ်, ဒီးအဘီ လၢဒီပဲာ်ဃိတၢ်လီၤ. ဒီးပှၤတကလုာ် တယၤထီၣ်လၢၤဘၣ် နးလၢပှၤတကလုာ် အဖီခိၣ်ဘၣ်, ဒီးတမၤလိဒုးသုးတၢ်လၢၤဘၣ်လီၤ. 4 ဒီးပှၤကဆ့ၣ်နီၤ လၢအစပံးမုၢ် အဖီလာ်, ဒီးအသ့ၣ်ချၢၣ်ဒၢ အဖီလာ် စုာ်စုာ်, ဒီးတၢ်တမၤပျံၤဘၣ်အီၤ နီတဂၤဘၣ်. အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အထးခိၣ် ကတိၤလံ တၢ်လံ. 5 ပှၤဂီၢ်မုၢ်ခဲလၢာ် လဲၤတၢ် တဂၤ လၢအကစၢ် အမံၤပူၤ စုာ်စုာ်, ဒီးပကလဲၤတၢ်ပဝဲ လၢယွၤပကစၢ် အမံၤပူၤ လီၤထူလီၤယိာ်လီၤ. 6 ယွၤ စံးဝဲဒၣ်, တၢ် လၢမုၢ်တနံၤန့ၣ် ယကဒုးအိၣ်ဖှိၣ်ပှၤ လၢအလဲၤတၢ် တကျဲၢ်တကျဲၢ်, ဒီးယကထၢဖှိၣ်ပှၤ လၢတၢ်ဟီထီၣ်ကွံာ်အီၤ, ဒီးပှၤလၢယမၤအၢအီၤလီၤ. 7 ဒီးပှၤလၢအလဲၤ တကျဲၢ်တကျဲၢ်န့ၣ် ယကပာ် လၢတၢ်အိၣ် လီၤတဲာ်, ဒီးပှၤ လၢတၢ်ဟီထီၣ်ကွံာ်အီၤ လၢအယံၤန့ၣ် ယကပာ် လၢပှၤတကလုာ်ဆူၣ်, ဒီးယွၤ ကကဲစီၤပၤ လၢအဖီခိၣ် လၢကစၢၢ် စံယိၣ် အလိၤ တုၤအံၤဆူညါ လီၤထူလီၤယိာ်လီၤ. 8 ဒီးနဲဒၣ်သိတဖု အတၢးထီ, စံယိၣ် အဖိမုၣ် အတၢ်စိခိၣ်ဧၢ, တၢ်ပၢတၢ်လၢ အခီၣ်ထံး ကဟဲဆူနအိၣ်, ယရူၤၡလ့ၣ် အဖိမုၣ် အဘီအမုၢ်န့ၣ် ကဟဲဝဲလီၤ. 9 ခဲကနံၣ်အံၤ နကိးပသူထီၣ် မ့ၢ်အဘၣ်မနုၤလဲၣ်. စီၤပၤ တအိၣ် လၢနပူၤဘၣ်ဧါ. နပှၤကူၣ်လိာ် အသးတဖၣ် ဟါမၢ် လၢတၢ်ဆိးကဲးနၤ ဒ်ပိာ်မုၣ် လၢအဘၣ်ဟုးဆါ အသိးန့ၣ် ဧါ. 10 ဘၣ်တၢ်ဆိးကဲး, ဒီးဆံးစၢ်တၢ် ဒ်ပိာ်မုၣ် လၢအဘၣ်ဟုးဆါ အသိးန့ၣ် တက့ၢ်, စံယိၣ် အဖိမုၣ်ဧၢ. အဂ့ၢ်ဒ်အံၤ, ခဲကနံၣ်အံၤ နဘၣ်ဟးထီၣ် လၢဝ့ၢ်ပူၤ, ဒီးဘၣ်အိၣ် လၢပှၢ်လၢ်ကျါ, ဒီးနဘၣ်လဲၤဆူ ဘၤဘူၤလိၣ်လီၤ. ဖဲန့ၣ် တၢ်ကမၤပူၤဖျဲးနၤလီၤ, ဖဲန့ၣ် ယွၤ ကပှ့ၤက့ၤနၤ လၢဒုၣ်ဒါ အစုပူၤလီၤ. 11 ဒီးခဲကနံၣ်အံၤ ပှၤအါကလုာ် အိၣ်ဖှိၣ်ရိဖှိၣ်ထီဒါနၤ, လၢအစံး, မ်အဘၣ် တၢ်မၤတကဆှီဘၣ်အီၤ, မ်ပမဲာ် ကွၢ် စံယိၣ် တက့ၢ်. 12 ဘၣ်ဆၣ်ဒီး အဝဲသ့ၣ်တဖၣ်န့ၣ် တသ့ၣ်ညါဘၣ် ယွၤ အကူၣ်တၢ်ဘၣ်, ဒီးတိာ်ဝဲ ဒ်လဲၣ်ဒ်လဲၣ်န့ၣ် အဝဲသ့ၣ် အနၢ် တပၢၢ်ဘၣ်. အဂ့ၢ်ဒ်အံၤ, ကထၢဖှိၣ်အီၤ ဒ်ဘုအကဒိၣ်တဖၣ် လၢယီၢ်ဘု အလီၢ်ပူၤ အသိးန့ၣ်လီၤ. 13 ဂဲၤဆၢထၢၣ် ယီၢ်လီၤဘု တက့ၢ်, စံယိၣ် အဖိမုၣ်ဧၢ, အဂ့ၢ်ဒ်အံၤ, ယကပာ်နနၢၤ လၢထး, ဒီးယကပာ် နခီၣ်မ့ၣ် လၢတိၢ်, ဒီးနကယီၢ်လီၤကလဲ ပှၤအါကလုာ်, ဒီးနကပာ်စီဆှံ အစုလီၢ်အခီၣ်ခိၣ် လၢယွၤ အဂီၢ်, ဒီးအတၢ်ဖိတၢ်လံၤ လၢဟီၣ်ခိၣ် ဒီဘ့ၣ်ညါ အကစၢ် အဂီၢ်လီၤ.


လံာ်မံကၤ. Micah 5

1 ခဲကနံၣ်အံၤ အိၣ်ဖှိၣ်ရိဖှိၣ် တဖုတဖု တက့ၢ်, ပှၤအဖုတဖၣ် အပိာ်မုၣ်သ့ၣ်ဧၢ, ပှၤကဝီၤဃာ်ပှၤလီၤ. တီၢ်လံ အံၣ်စရ့လး အပှၤစံၣ်ညီၣ်ကွီၢ်တဂၤ အဘိး လၢနီၣ်တီၢ်လံ. 2 ဒီးနဲဒၣ် ဘ့ၤသလ့ဃ့ၣ် အ့ဖရးသးဧၢ, နဆံး လၢယူဒၤ အကထိတဖၣ် အကျါ ဘၣ်ဆၣ်ဒီး, ပှၤကဟဲထီၣ် လၢနပူၤ ဆူယအိၣ် လၢအကကဲထီၣ် ပှၤပၢတၢ် လၢအံၣ်စရ့လး အဖီခိၣ်လီၤ. ပှၤတဂၤန့ၣ် ဟဲဝဲ လၢပျၢၤလံၤလံၤ, လၢမုၢ်နံၤ လၢတၢ်လီၤထူလီၤယိာ်န့ၣ်လီၤ. 3 မၤသးဒ်န့ၣ်ဒီး ယကဟ့ၣ်လီၤကွံာ်အီၤ တုၤအကတီၢ်ဘၣ် လၢပှၤလၢအကဆံးစၢ်တဂၤန့ၣ် ကဆံးစၢ်တၢ်လီၤ. ဒီးအဒီပုၢ်ဝဲၢ် အတၢ်အိၣ်လီၤတဲာ်န့ၣ် ကဟဲက့ၤဆူ ပှၤအံၣ်စရ့လးဖိ အအိၣ်လီၤ. 4 ဒီးကဆၢထၢၣ် ဒီးကွၢ်တၢ် လၢယွၤအစိအကမီၤ, ဒီး လၢယွၤအကစၢ် အမံၤ အကဟုကညီၢ်, ဒီးအဝဲသ့ၣ် ကအိၣ်ကဆိးဝဲလီၤ. အဂ့ၢ်ဒ်အံၤ, ခဲကနံၣ်အံၤ အဝဲဒၣ် ကဒိၣ်ဝဲပၢၢ် လၢဟီၣ်ခိၣ် အကတၢၢ်တဖၣ်လီၤ. 5 ဒီးအဝဲဒၣ် ကမ့ၢ် ပတၢ်ဃူတၢ်ဖိးလီၤ. တုၤပှၤအၤၡူၢ်ဖိ ဟဲနုာ် လၢပကီၢ်ပူၤ, ဒီးယီၢ်လီၤ ပနူၢ်တဖၣ်ဒီး, ပကဒုးဂဲၤဆၢထၢၣ်ထီဒါအီၤ လၢပှၤကွၢ်သိ နွံဂၤ, ဒီးပှၤဒိးဖှူအသး ဃိးဂၤလီၤ. 6 ဒီးအဝဲသ့ၣ်န့ၣ် ကမၤသယုၢ် ကီၢ်အၤၡူၢ် လၢနး, ဒီးကီၢ်နံးမရိး လၢအတၢ်လဲၤနုာ်တဖၣ် အပူၤလီၤ. တုၤအဟဲနုာ် လၢပကီၢ်ပူၤ, ဒီးယီၢ်လီၤ ပကီၢ်အဃၢၤဒီး, တၢ်ကမၤပူၤ မၤဖျဲးတၢ် ဒီးပှၤအၤၡူၢ်ဖိန့ၣ်လီၤ. 7 ဒီးယၤကိာ် အတၢ်အိၣ်လီၤတဲာ်န့ၣ် ကအိၣ်ဝဲ လၢပှၤဂီၢ်မုၢ် အါကလုာ် အကျါ, ဒ်ပစီၤထံ လၢယွၤအအိၣ် အသိး, ဒ်တၢ်သဖှံၣ်လီၤ လၢနီၣ်ဧိၤမံၤဧိၤ အဖီခိၣ် အသိး လၢအတအိၣ်ခိးဘၣ် ပှၤကညီဘၣ်, ဒီးတဆူလၢ်ဟူဘၣ် ပှၤကညီဖိဘၣ်. 8 ဒီးယၤကိာ် အတၢ်အိၣ်လီၤတဲာ် ကအိၣ် လၢပှၤကလုာ်တဖၣ် အကျါ, လၢပှၤအါကလုာ် အကျါ ဒ်ခ့ယုၢ် လၢဆၣ်ဖိကီၢ်ဖိ လၢပှၢ်လၢ်ကျါ အသိး, ဒ်ခ့ယုၢ်ဖိ လၢသိ ဒီးမဲာ်တဲးလဲး အကျါ အသိးလီၤ. အဝဲဒၣ် မ့ၢ်လဲၤခီဂာ်တၢ်ဒီး, ယီၢ်လီၤတၢ်, ဒီးအ့ၣ်ဖှီကွံာ်တၢ်, ဒီးတၢ်မၤပူၤဖျဲးတၢ် တအိၣ်ဘၣ်. 9 နစု ကအိၣ်ထီၣ်ထီ လၢနဒုၣ်နဒါ အဖီခိၣ်, ဒီးနဒုၣ်နဒါ ခဲလၢာ် ကဘၣ် တၢ်ဒီၣ်တဲာ်ကွံာ်အီၤလီၤ. 10 ဒီးယွၤ စံးဝဲဒၣ်, တၢ်ကမၤအသး လၢမုၢ်တနံၤန့ၣ် လၢယကဒီၣ်တဲာ်ကွံာ် နကသ့ၣ်တဖၣ် လၢနကျါ, ဒီးယကမၤဟးဂီၤကွံာ် နလ့ၣ်ကဟ့ၣ်, 11 ဒီးယကမၤလူၤ နကီၢ် အဝ့ၢ်တဖၣ်, ဒီးမၤလီၤပှီၢ်ကွံာ် နတိာ်ဧိၤတာ်ဧိၤ ခဲလၢာ်လီၤ. 12 ဒီး ယကဒီၣ်တဲာ်ကွံာ် တၢ်မၤကဒါပမဲာ် လၢနစုပူၤ, ဒီးနတအိၣ်လၢၤဘၣ်ဒီး ပှၤမဲာ်ထံၣ်ဝံဘၣ်. 13 ဒီးယကဒီၣ်တဲာ်ကွံာ် နတၢ်ဂီၤစိးပျၤအသး, ဒီးနတၢ်ဂီၤထူၣ်ကလာ် လၢနကျါ, ဒီးနတဘူၣ်တဘါလၢၤဘၣ် နစုအတၢ်မၤဘၣ်. 14 ဒီးယကမၤကၢ်လီၤကွံာ် နတၢ်ဂီၤ အၡ့ရၤတဖၣ် လၢနကျါ, ဒီးမၤဟးဂီၤကွံာ် နဝ့ၢ်တဖၣ်လီၤ. 15 ဒီးယကမၤဆၢ တၢ်အၢ လၢသးထီၣ် ဒီးသးကဲၤထီၣ်, လၢပှၤကလုာ်တဖၣ် လၢအတစူၢ်ဘၣ်ဝဲဘၣ် အလိၤလီၤ.

1 ကနၣ်လၢ်တၢ် လၢယွၤ စံးဝဲန့ၣ် တက့ၢ်. ဂဲၤဆၢထၢၣ် လိာ်ကွီၢ် လၢကစၢၢ်ကလိ အမဲာ်ညါ, ဒီးဒုးနၢ်ဟူ တၢ်စိခိၣ် လၢနကလုၢ် တက့ၢ်. 2 ကစၢၢ်ကလိသ့ၣ်ဧၢ, ဒီးလၢၢ်ဧိၤလ့ဧိၤ ဟီၣ်ခိၣ် အခီၣ်ထံးသ့ၣ်ဧၢ, ကနၣ် ယွၤအလိာ်ကွီၢ် တက့ၢ်. အဂ့ၢ်ဒ်အံၤ, ယွၤအိၣ်ဝဲ ဒီးတၢ်လိာ်ကွီၢ် ဒီးအပှၤဂီၢ်မုၢ်, ဒီးကလိာ်ကွီၢ် ဒီးအံၣ်စရ့လးလီၤ. 3 ယပှၤဂီၢ်မုၢ်သ့ၣ်ဧၢ, ယမၤနၤ လၢမနုၤတမံၤလဲၣ်. ယ မၤဘှံးနသး လၢမနုၤတမံၤလဲၣ်. အုၣ် နသးထီဒါယၤ တက့ၢ်. 4 မ့ၢ်မး ယဒုးဟးထီၣ်ကွံာ်နၤ လၢကီၢ်အဲၤကူပတူး အပူၤ, ဒီးပှ့ၤက့ၤနၤ လၢကုၢ်ဖိ အဟံၣ်ပူၤ, ဒီးယမၢလီၤ စီၤမိၤၡ့, ဒီးစီၤအၤဟရိၣ်, ဒီးနီၢ်မံးရယၣ် လၢနမဲာ်ညါလီၤ. 5 ယပှၤဂီၢ်မုၢ်ဧၢ, သ့ၣ်နီၣ်ထီၣ်က့ၤလၢ်တၢ် လၢမိၤအး အစီၤပၤ ဘၤလး ကူၣ်ဝဲ, ဒီးတၢ်လၢစီၤဘဧိၢ် အဖိခွါ စီၤဘံးလၣ် စံးဆၢအီၤ, သ့ၣ်နီၣ်ထီၣ်က့ၤ တၢ်မၤအသး လၢၡံးတံၣ် ပၢၢ်လၢကံးလကၤလး, ဒ်သိး သုကသ့ၣ်ညါ ယွၤအတၢ်တီတၢ်လိၤန့ၣ် တက့ၢ်. 6 ယကဟဲဆူ ယွၤအမဲာ်ညါ အိၣ်ဒီး မနုၤတမံၤလဲၣ်. ယ ကဆုးလီၤ ယခိၣ် လၢကစၢ် အထီကတၢၢ် အမဲာ်ညါ အိၣ်ဒီး မနုၤတမံၤလဲၣ်. ယကဟဲဆူ အအိၣ်ဒီး တၢ်လုၢ်မ့ၣ်အူ ဒီးဂီၤဖံးတနံၣ်ဖိတဖၣ် စ့ၢ်ကီးဧါ. 7 ဘၣ်ယွၤအသး လၢသိဖါ အကထိတဖၣ်, သိဧိၤချါဧိၤ အကျိအကလးတဖၣ်ဧါ. ယကဟ့ၣ်လီၤ ယဖိဝဲၢ်ကိ လၢယတၢ်ဒဲးဘး အဃိ, ယနီၢ်ခိ အတၤသၣ် လၢယသး အတၢ်ဒဲးဘး အဃိဧါ. 8 ပှၤကညီဧၢ, အဝဲဒၣ် ဒုးနဲၣ်တ့ၢ် နတၢ် လၢအဂ့ၤလီၤ. ဒီး မ့တမ့ၢ်ဘၣ်အမၢ နမၤတၢ်တီတၢ်လိၤ, ဒီးအဲၣ်ဒိး တၢ်သးကညီၤ, ဒီးလဲၤတၢ် ဒိးနကစၢ် လၢနသးစူၤန့ၣ်ဘၣ်ဒီး, မ့ၢ် အမၢနၤ လၢမနုၤလဲၣ်. 9 ယွၤအကလုၢ်န့ၣ် ကိးထီၣ်ဆူ ဝ့ၢ်, ဒီးပှၤလၢအကူၣ်တၢ်သ့န့ၣ် ကကွၢ်မဲာ် နမံၤလီၤ. ကနၣ်နီၣ်တီၢ်, ဒီးပှၤလၢအပာ်အီၤ တက့ၢ်. 10 တၢ်အၢ အပာ်ဖှိၣ်တၢ်တဖၣ်, ဒီးနီၣ်ဃီၣ်တၢ်ဆံး ကဲၣ်ဆိး လၢအဘၣ်ဆိၣ်အၢန့ၣ် အိၣ်ဒံးဝဲ လၢပှၤအအၢ အဟံၣ်ပူၤဧါ. 11 ယမ့ၢ်အိၣ်ဒီး စီၤပီၢ် တတီဘၣ်, ဒီးစီၤပီၢ်သၣ်လီတၢ် အထၢၣ်န့ၣ် ဒီး, ယကစီဆှံဧါ. 12 အဂ့ၢ်ဒ်အံၤ, အပှၤထူးပှၤတီၤတဖၣ်န့ၣ် ပှဲၤဝဲ ဒီးတၢ်မၤန့ၢ်ဆူၣ်, ဒီးအပှၤဝ့ၢ်ဖိတဖၣ်န့ၣ် ကတိၤ တၢ်ကဘျံးကဘျၣ်, ဒီးအပျ့ၤလီတၢ် လၢအကိာ်ပူၤလီၤ. 13 မ့ၢ်မး ယကကျီကွံာ်နၤ ဒီးနဘျါ တသ့ဘၣ်, ယကမၤသယုၢ်နၤ လၢနတၢ်ဒဲးဘး အဃိလီၤ. 14 နကအီၣ်တၢ်, ဒီးတဘျဲးအီၣ်ဘၣ်. အဂ့ၢ်ဒ်အံၤ, နကအိၣ် တမုာ်ဘၣ် လၢနသအိပူၤလီၤ. ဒီးနကဟး ဘၣ်ဆၣ်ဒီး, နတမၤပူၤမၤဖျဲးဘၣ် တၢ်ဘၣ်, ဒီးတၢ်လၢနမၤပူၤမၤဖျဲးန့ၣ် ယကဟ့ၣ်လီၤကွံာ် လၢနးလီၤ. 15 နကဖှံတၢ် ဘၣ်ဆၣ်ဒီး, နတကူးဘၣ် တၢ်ဘၣ်. နကယီၢ် သ့ၣ်စၤယံးအသၣ် ဘၣ်ဆၣ်ဒီး, နတဖှူဘၣ်နသး လၢသိဘၣ်, ဒီးစပံးထံအသီ ကအိၣ် ဘၣ်ဆၣ်ဒီး, နတအီဘၣ် စပံးထံဘၣ်. 16 ဒီးသုတိၢ်န့ၢ် ဧိၢ်ရံၤ အလုၢ်အလၢ်, စီၤအၤဃာ် အပှၤဟံၣ်ဖိ အတၢ်မၤခဲလၢာ်, ဒီးသုလဲၤတၢ် လၢအကူၣ်တၢ် အပူၤ, ဒ်သိး ယကမၤသယုၢ်သု, ဒီးအပှၤအိၣ်ဝဲဆိးဝဲတဖၣ် လၢတၢ်ဒုၣ်ဒွဲၣ် အလီၢ်လီၤ. ဒီးသုကဘၣ်ယပှၤဂီၢ်မုၢ်အတၢ်ဒုၣ်ဒွဲၣ်လီၤ.

1 ယဘၣ်အဖှီၣ်လီၤ. အဂ့ၢ်ဒ်အံၤ, ယမၤသး ဒ်ပှၤတဂၤ လၢအအိၣ်ဝဲ ဖဲပှၤထၢဖှိၣ်တ့ၢ် တၢ်ကိၢ် အကတီၢ် အတၤသၣ်, ဒီးထၢထီၣ် စပံးသၣ် လၢအအိၣ်ပြံပြါ အသိးန့ၣ်လီၤ. တၤသၣ်တကူၤ လၢအီၣ်တၢ် အဂီၢ် တအိၣ်ဘၣ်. ချၢၣ်ဒၢသၣ် အမံဆိ လၢယသးဆၢန့ၢ်ဘၣ်န့ၣ် တအိၣ်ဘၣ်. 2 ပှၤအဂ့ၤအဝါဟါမၢ် လၢထံဧိၤကီၢ်ဧိၤ အပူၤ, ဒီးပှၤအတီအလိၤ တအိၣ်ဘၣ် လၢပှၤကညီအကျါဘၣ်, အိၣ်ခိးခူသူၣ် လၢတၢ်သွံၣ် အဂီၢ် ခဲလၢာ်, လူၤဟုးပှာ် တဂၤ လၢတဂၤဒၣ် အဖီခိၣ် စုာ်စုာ်လီၤ. 3 ဒ်သိး အကမၤ တၢ်အၢ လၢစုခံခီလၢာ် သပှၢ်တၢၢ်ဒီး, ပဒိၣ်ဖးဒိၣ် ဒီးပှၤစံၣ်ညီၣ်ကွီၢ် ဃ့ အခိၣ်ဖး, ဒီးပှၤအဒိၣ်အထးခိၣ် ထီၣ်ဖျဲးတၢ် လၢအဆၢန့ၢ်ဘၣ်လီၤ. အုၣ်လီၤ တပူၤဃီ ဒ်သိးအကမၤ တၢ်အၢလီၤ. 4 အဂ့ၤကတၢၢ် မၤသး ဒ်တၤဆှုၣ် အသိးန့ၣ်, အတီအလိၤကတၢၢ် အၢန့ၢ် ကရၢတၤဆှုၣ် တက့ၢ်လီၤ. နပှၤပၢၤတၢ်ဖိ အမုၢ်တနံၤန့ၣ် ဒီး တၢ်အိၣ်သကိးနၤ ဟဲဝဲလီၤ. ခဲကနံၣ်အံၤ, ကမ့ၢ် တၢ်သးဒ့ဒီဝဲလီၤ. 5 နာ် နတံၤနသကိး တဂ့ၤ, သန့ၤ နသး လၢနဂီၤမိၣ် တဂ့ၤ, ပၢၤ နထးခိၣ် အကျဲစၢၤ လၢနမါ လၢအမံဝဲ လၢနသးနါပှၢ် အပူၤ အမဲာ်ညါ တက့ၢ်. 6 အဂ့ၢ်ဒ်အံၤ, ဖိခွါ မၤတရီတပါ အပၢ်, ဖိမုၣ် ထီဒါ အမိၢ်, ဒဲၣ်ထီဒါ အမံၤပှၢ်ပိာ်မုၣ်, ပှၤကညီ အဒုၣ်အဒါ မ့ၢ်အပှၤဟံၣ်ဖိဒၣ်ဝဲလီၤ. 7 မ့မ့ၢ်ယဲဒၣ်အံၤ ယကကွၢ်လၢ် ယွၤအကျဲ, ယကမုၢ်လၢ်တၢ် လၢတၢ်အုၣ်က့ၤခီၣ်က့ၤယၤ အကစၢ်လီၤ. ယကစၢ်န့ၣ် ကဒိကနၣ် ယကလုၢ်လီၤ. 8 ယဒုၣ်ယဒါဧၢ, သးခု လၢယဖီခိၣ် တဂ့ၤ. ယမ့ၢ်လီၤဃံာ် နာ်သက့ဒီး, ယကဂဲၤဆၢထၢၣ်က့ၤလီၤ. ယမ့ၢ်ဆ့ၣ်နီၤ လၢတၢ်ခံးကျါ နာ်သက့ဒီး, ယွၤ မ့ၢ်ယတၢ်ကပီၤလီၤ. 9 မ့ၢ်ယမၤ ကမၣ်ဘၣ် ယွၤဒီး, ယကဒိးဘၣ် အသးဒိၣ် တုၤအလိာ်န့ၣ် ယကွီၢ်, ဒီးမၤန့ၢ် ယတၢ်စံၣ်ညီၣ်လီၤ. ကဒုးဟဲထီၣ်ယၤဆူ တၢ်ကပီၤ အကျါလီၤ. ယကထံၣ်ဘၣ် အတၢ်တီတၢ်လိၤလီၤ. 10 ဒီးယဒုၣ်ယဒါမုၣ် ကထံၣ်ဝဲ, ဒီးတၢ်မဲာ်ဆှး ကကျၢၢ်ဘၢအီၤ, ပှၤလၢအစံးလၢယၤ, နကစၢ် အိၣ်ဖဲလဲၣ် တဂၤန့ၣ်လီၤ. ယမဲာ် ကထံၣ်ဘၣ်အီၤလီၤ. ခဲကနံၣ်အံၤ တၢ်ကယီၢ်လီၤအီၤ ဒ်ကပံာ် လၢကျဲပူၤ အသိးန့ၣ်လီၤ. 11 မုၢ်တနံၤ လၢပှၤကမၤထီၣ်က့ၤ နခိၣ်ဒူ, တၢ် လၢမုၢ်တနံၤန့ၣ် တၢ်မၤလိာ်န့ၣ် ကလဲၤဆူ အယံၤလီၤ. 12 တၢ် လၢမုၢ်တနံၤန့ၣ် ပှၤကဟဲဆူ နအိၣ် လၢအၤၡူၢ် ပၢၢ်လၢအဲၤကူပတူး အဝ့ၢ် ဒီးလၢအဲၤကူပတူးန့ၣ် ပၢၢ်လၢထံမိၢ်ပှၢ်, ဒီးလၢပီၣ်လဲၣ်တပူၤ ပၢၢ်လၢပီၣ်လဲၣ်တပူၤဒၣ်, ဒီးလၢကစၢၢ်တဖျၢၣ် ပၢၢ်လၢကစၢၢ်တဖျၢၣ်ဒၣ်လီၤ. 13 ဘၣ်ဆၣ်ဒီး ထံဧိၤကီၢ်ဧိၤန့ၣ် ကအိၣ်သယုၢ် လၢပှၤလၢ အအိၣ်ဝဲဆိးဝဲ လၢအပူၤ အဃိ, လၢအမၤတၢ် အတၤသၣ် အဃိလီၤ. 14 ကွၢ် နပှၤဂီၢ်မုၢ် လၢနနီၣ်ထိးဘိ, နန့ၢ်ဘၣ်သါ အသိတဖု လၢအအိၣ်တဖုဃီ လၢပှၢ်လၢ်ကျါ လၢကၢ်မ့ၤလး အဒီခိၣ်န့ၣ် တက့ၢ်. မ်အအီၣ် အဆၣ် လၢဘၤၡၣ်, ဒီးလၢကံးလဧး အပူၤ ဒ်မုၢ်နံၤ လၢပျၢၤ အသိးန့ၣ် တက့ၢ်. 15 ဒ်မုၢ်နံၤတဖၣ် လၢနဟဲထီၣ် လၢအဲၤကူပတူး အသိးန့ၣ် ယကဒုးနဲၣ်အီၤ လၢတၢ်လီၤလးတဖၣ်လီၤ. 16 ပှၤကလုာ်တဖၣ်န့ၣ် ကထံၣ်ဝဲ, ဒီးအမဲာ်ကဆှး လၢအစိအကမီၤ ခဲလၢာ် အဃိလီၤ. ကပာ် အစု လၢအထးခိၣ်လိၤ, အနၢ် ကတအၢထီၣ်လီၤ. 17 ကလ့ၣ် ကွၢ် ဟီၣ်ခိၣ် အကမူၣ် ဒ်ဂုၢ်ဧိၤဒးဧိၤ အသိး, ကဟး ကနိးကစုာ် လၢအလီၢ်အိၣ်ခူသူၣ် အပူၤ ဒ်ဟီၣ်ခိၣ် အတၢ်စွါ အသိးန့ၣ်လီၤ. ကဟဲပျံၤတၢ်ဆူ ယွၤပကစၢ်အအိၣ်, ကပျံၤတၢ် လၢနဃိလီၤ. 18 ကစၢ် လၢအပျၢ် တၢ်ဒဲးဘး, ဒီးလဲၤကပာ် တၢ်သရူး တၢ်ကမၣ် ဘၣ်ဃးဒီး အတၢ်န့ၢ်သါအိၣ်လီၤတဲာ်, ဒ်နၤ အသိးန့ၣ်မ့ၢ် မတၤတဂၤလဲၣ်. တဝံသးဒိၣ်ဘၣ် တထံၣ်ဃီဘၣ်. အဂ့ၢ်ဒ်အံၤ, ဘၣ်ဒၣ်အသး လၢတၢ်ဘျုးတၢ်ဖှိၣ်လီၤ. 19 ကသူၣ်ကညီၤ ကသးကညီၤ က့ၤကဒီးပှၤလီၤ. ကယီၢ်လီၤတံၢ် ပတၢ်သရူးကမၣ်လီၤ. ဒီးနကကွံာ်တ့ၢ်ကွံာ် အတၢ်ဒဲးဘး ခဲလၢာ်ဆူ ပီၣ်လဲၣ် အယိာ်ပူၤလီၤ. 20 နကဟ့ၣ် တၢ်မ့ၢ်တၢ်တီ လၢယၤကိာ်, ဒီးတၢ်ဘျုးတၢ်ဖှိၣ် လၢအၤဘြၤဟၣ် လၢနဆိၣ် ဒီးပပၢ်တဖၣ်, လၢမုၢ်နံၤ လၢပျၢၤလံၤလံၤ, လၢနကဟ့ၣ်လီၤ.